Debate: eGovernment accelerating digital public services that support the functioning of the single market
Date: MONDAY, 17 APRIL 2023
Speaker: Tomislav Sokol
Country: Italy
Language: HR

Dok smo svjesni da digitalizacija ima brojne pozitivne strane, ne smijemo zaboraviti da zaštita podataka građana mora ostati prioritet, naročito u izazovnim geopolitičkim okolnostima i naročito za osjetljive podatke, kao što su zdravstveni podaci.  Digitalnim kompasom Europska komisija postavila je ambiciozne ciljeve, pa tako do 2030. ključne javne usluge u potpunosti moraju biti dostupne putem interneta, a 80 posto građana trebalo bi se do tada koristiti digitalnom identifikacijom, što će uvelike olakšati korištenje digitalnih usluga. Međutim, istraživanja su pokazala da čak 42 posto građana EU-a nemaju osnovne digitalne vještine zbog čega ostvarivanje digitalnih ciljeva ne bi bilo moguće bez sustavne edukacije građana. K tome, europsko jedinstveno digitalno tržište ne može se izgraditi bez unapređenja digitalnih vještina i dostupnosti širokopojasnog interneta. Stoga smo u izvješću pozvali Komisiju da odlučno provede akcijski plan za digitalno obrazovanje, a dodatno smo pozvali i na izgradnju potrebne infrastrukture. Posebno na otocima i u brdsko - planinskim područjima.  Digitalnim pružanjem javnih usluga može se značajno smanjiti administrativno opterećenje, naročito za male i srednje poduzetnike. U tom smislu potreban nam je ambiciozniji pristup u svim stadijima izdavanja građevinskih dozvola. Potrebno je također nastaviti s daljnjom digitalizacijom zemljišnih knjiga jer će jedino tako Europska unija moći ostati konkurentna kad je u pitanju privlačenje investicija. Nažalost, pri utvrđivanju vlasništva građani često imaju problema s pristupom zemljišnim knjigama, njezinim povijesnim izvacima, što može dovesti do pravne nesigurnosti.  U srži ovog izvješća je pojednostavljenje administrativnih postupaka za građane. Zato je važno naglasiti da velik dio građana nema printere, pa smatramo da građani moraju imati mogućnost ispunjavanja, potpisivanja i podnošenja obrazaca digitalno, bez potrebe printanja. Nadalje, budući da građani sve više koriste mobitele, također smatramo da sve web stranice za pružanje javnih usluga moraju biti prilagođene pristupu s mobilnih uređaja.  Isto tako, važno je da države članice implementiraju načelo ‘samo jednom’, a to znači da od građana ne zahtijevaju opetovano dostavu one dokumentacije koju javne vlasti već posjeduju.  Digitalizacija još uvijek treba ostvariti svoj puni potencijal također u područjima zdravstva i pravosuđa. Zato snažno pozdravljamo stvaranje europskog prostora za zdravstvene podatke kao nužnog dijela digitalne tranzicije. Nadalje, primijetili smo da digitalizacija može imati pozitivan učinak i na ovršni postupak i zato smo pozvali Komisiju da procijeni kako digitalizacija može smanjiti troškove ovršnog postupka za potrošača, a ti veliki troškovi danas za mnoge od njih predstavljaju vrlo veliki problem.  Također, u izvješću sam se posebno usredotočio na javnu nabavu. Naime, zlouporaba podnošenja žalbi isključivo u cilju produljenja postupka javne nabave vrlo često ometa ulaganja i oduljuje postupak. Zato se izvješćem poziva Komisiju da procijeni u kojoj mjeri dolazi do zlouporabe pravnih lijekova te da razmotri načine njihovog sprječavanja.  U konačnici, izvješćem se ističe važnost donošenja nove strategije za e-usluge koja će odgovoriti potrebama europskih građana i pripremiti jedinstveno tržište za digitalno doba.  I, evo, samo na kraju, pored svega navedenog također bih zahvalio svim kolegama i kolegicama koji su radili na ovom izvješću i vjerujem da će sutra biti posve usvojeno velikom većinom na plenarnoj sjednici.